Ako by sa ti páčilo, keby si mal informácie o ženách priamo od nich?
Áno, častokrát samé nevedia, čo chcú, s tým súhlasím – ale občas sa medzi riadkami dozvieš niečo, čo ti veľmi pomôže do budúcna.
A presne to bol v minulosti jeden z mojich skvelých zdrojov, ktorý mi pomáhal lepšie pochopiť myslenie žien (a viac im dávať to, čo na ne funguje a menej toho, čo nefunguje).
Začal som sa teda znovu pýtať mojich zaujímavých kamarátok otázky na telo a trochu som ich pre teba vyspovedal.
V rozhovoroch sa ženy s tebou podelia o svoje názory a pohľady na chlapov.
Verím, že ti to pomôže v tom, aby si sa stal lepším a schopnejším chlapom a prinášal si ženám lepšie zážitky s tebou.
A okrem toho to pomôže aj iným ženám, ktoré si možno konečne prídu na svoje, keď sa chlapi poučia, čo robiť a čo nie. 🙂
Chcem ti predstaviť Andreu, 23 ročnú psychologičku, ktorá toho prezradila mnoho. Máš sa rozhodne na čo tešiť.
Poďme na to. (Ak si ešte nevidel predchádzajúci rozhovor s Eliškou, tak si ho prečítaj teraz.)
Aký si typ ženy?
Prezraď niečo o sebe, čím si charakteristická.
Som žena do koča i do voza. Charakterizuje ma vášeň pre dobrodružstvá, cestovanie, kultúru, krásu, eleganciu a mám veľa záľub a koníčkov.
Snažím sa byť emancipovaná, spoliehať sa sama na seba. Som žena, ktorá vie, ako sa správať na high society večierku, a rovnako sa vie vžiť a pobehovať na post apokalyptickej akcii v blate a špine.
Čo ťa na chlapoch najviac priťahuje?
Smart is the new sexi v tomto prípade.
Na chlapoch ma najviac priťahuje intelekt, vzdelanosť, rozhľad, ukecanosť, múdrosť, zmysel pre humor, dobré srdce, zodpovednosť, vyzretá osobnosť, veselá povaha, dobré spoločenské správanie a zmysel pre krásu a príjemné zážitky.
Musím sa priznať, že som nikdy nebola jedna z tých dievčat, ktoré by šaleli za vypracovanými telami alebo peknými tváričkami (samozrejme si peknú osobu všimnem a rada ocením, ale kým sa neporozprávame, tak si neviem vytvoriť k človeku nejakú zásadnú emóciu).
Avšak je pekné, keď sa chlap vie o seba starať. Milujem na chlapoch, keď mi majú čo zdeliť.
Čo ťa naopak na chlapoch dokáže odradiť?
Osobne vravievam, že jediné, čo je horšie ako náladová a urážlivá žena, je náladový, urážlivý a lenivý chlap!
Ako si ťa dokáže chlap získať?
Je niečo, na čo by ťa určite zbalil?
No to je náročná otázka! Napriek tomu, že som extrovert a v spoločnosti pôsobím sebavedomo, tak v otázkach rande a vzťahov som veľmi ale VEĽMI plachá.
Ale inak by ma zbalil na charizmu a … dobrodružstvo! Som vášnivá povaha. No v každom prípade z chlapa musí vyžarovať tá správna veselá aura, aby to celé naozaj klaplo!
Buď chlapom, o ktorého sa budú ženy biť!
Oslovujú ťa chlapi vonku bežne alebo sa ťa skôr boja? Ak áno, akým spôsobom?
Pravdu povediac stávajú sa oba prípady! Vždy poteší lichôtka od niekoho neznámeho, ale aj roztomilé rozpaky pred rozhovorom s ľuďmi, s ktorými sa poznám už dlhšie.
Spôsoby oslovenia bývajú rôzne, ak to oslovenie má mať romantický podtón, tak sa muži väčšinou snažia byť šarmantní, čo sa cení.
Väčšinou ide o direktívne oslovenie. Myslím, že nechutné perverzné narážky, ktoré sú myslené vážne, sú nevkusné a pod úroveň človeka vo všeobecnosti.
Aké najčastejšie chyby pri tebe chlapi robia?
Nič ma nedokáže vystrašiť viac, ako keď si chlap po pár zdvorilostných stretnutiach predstavuje náš sobáš a mňa už vidí v bielych šatách pri oltári ako mu hovorím "áno".
Ak nejaký vzťah má stáť za to, tak sa oplatí ho pomaly budovať a ísť na to cez priateľstvo. Je veľmi odpudivé na chlapoch, keď z nich srší "neediness", taká zvláštna potreba so zúfalosťou si niekoho k sebe rýchlo pripútať.
Spomínaš si na niektoré rande, ktoré bolo vyslovene že skvelé? Čím to bolo?
Podľa môjho názoru, úžasné rande robí práve to s kým sme a akú personalitu či energiu ten človek vyžaruje.
Samozrejme, romantika a krásne gestá nič nepokazia, len moja osobná rada je, aby si chlapci naozaj overili, že obe strany dané stretnutie chápu ako rande.
Malé romantické pozornosti sú úžasné a dodávajú rande magický nádych… a hlavne v srdci nás žien to vie žiť ešte veľmi dlho.
Každé rande, na ktorom som bola, kde si chlap dal naozaj námahu a snahu, aby náš spoločný čas bol úžasný, bolo nezabudnuteľné a navždy zostane v mojom srdci a mysli.
Milujem vkusnú romantiku, milujem keď sa obe strany snažia, aby stretnutie bolo výnimočné.
Máš nejaký vtipný zážitok s chlapom, o ktorý sa chceš podeliť?
Fúúúha … 😀 Tejto otázke sa radšej vyhnem… pre moju bezpečnosť. 😀
Ak by mal chlap kocky na bruchu, bavoráka a veľa peňazí, pomohlo by mu to zbaliť ťa?
Záleží ti na tom alebo to ide aj bez toho?
Jedným slovom – pomohlo. Vysvetlím prečo.
Nie som zlatokopka a mohol by ma baliť milionár, ale pokiaľ by tam nebola iskra a láska tak by mu ani peniaze sveta nepomohli.
V neposlednom rade však, materiálne bohatstvo vypovedá niečo o danom chlapovi. Je to istý znak toho, že ten človek zjavne musí byť šikovný, pracovitý a mať dobrú robotu, ktorá si zjavne vyžaduje veľkú zodpovednosť. (Pokiaľ peniaze nezískal inak).
Nejde o samotné hmotné bohatstvo, ale skôr o povahové vlastnosti, čo taký človek musí mať, aby si to zadovážil. Každý predsa chce mať pri sebe šikovného človeka.
Čím dokážeš chlapa podľa teba najviac zaujať?
Som sama sebou. Nespútanosť, emancipovanosť, hravosť, vášeň, veselá extrovertná povaha sú moje cnosti.
Humor, intelekt a snáď aj vzhľadom zaujmem, keď mám dobrý deň. 😀
Myslím, že keď som v pohode, tak dávam ľuďom možnosť byť tým, kým sú. Som osoba, ktorá vie akceptovať snáď kohokoľvek, a preto veľa ľudí i chlapov sa cíti so mnou fajn… aspoň dúfam. 😀
Myslím že najviac priťahujem chlapov svojou nezávislosťou, silou, a tým, že v podstate žiadneho pri sebe nepotrebujem nutne mať.
Existuje podľa teba čisto priateľstvo medzi mužom a ženou?
Nie. Podľa môjho názoru v priateľstve medzi mužom a ženou, vždy bude sexuálny náboj, buď z jednej alebo druhej strany.
Nehovorím, že musí byť nejak zásadne viditeľný, ale v každom prípade vždy bude jedna z dvoch strán ochotná v slabej chvíľke pustiť zábrany. Preto väčšina žien neznesie kamarátky svojich partnerov. 😉
Je niečo, čo by si chcela chlapom a čitateľom tohto blogu odkázať?
1.) Ak chcete byť s niekým, musíte vedieť byť sami a byť s tým spokojní.
2.) Ak chcete byť milovaní, musíte milovať najprv sami seba.
3.) Najvýraznejšie, čím môže človek človeka upútať, je vlastnou osobnosťou a názormi. Stojte nohami na zemi a hlavou v oblakoch. Buďte sami sebou, buďte veselí a šťastní, relaxovaní a ľudia budú vyhľadávať vás a nie vy ľudí. Mať vyzretú osobnosť je príťažlivé.
4.) Myslite srdcom, cíťte rozumom.
5.) Stále na sebe pracujte. (Empatia, sympatia, bonton, rozhľad, vzhľad, hobby a komunikatívnosť či zdravie… je toho veľa čo môžeme na sebe zlepšiť, aby sme boli lepšími.)
Čo na to hovoríš?
Andrea ti prezradila mnoho užitočných informácií. Verím, že si si z toho zobral maximum.
Podeľ sa dole do komentárov o svoje názory a o to, ako sa ti páčil tento rozhovor a v čom ti pomohol.